Predkladacia správa

V Bruseli sa 3.7.2002 uskutočnilo 9. zasadnutie Asociačného výboru SR-EÚ. Slovenskú delegáciu viedol štátny tajomník Ministerstva zahraničných vecí SR a hlavný vyjednávač s EÚ Ján Figeľ, jej členmi boli zástupcovia ústredných orgánov štátnej správy SR. 
Delegáciu EÚ viedol Dirk Meganck, vedúci negociačného tímu pre SR z Generálneho riaditeľstva Európskej komisie pre rozširovanie. Členmi boli predstavitelia Európskej komisie, sekretariátu Rady EÚ a členských krajín EÚ, vrátane dánskeho predsedníctva.

Zasadanie Asociačného výboru malo otvorený a korektný charakter. Počas rokovania bola posúdená úroveň predvstupovej prípravy SR v jednotlivých oblastiach, ako aj stav implementácie Európskej dohody. EÚ ocenila pokrok v oblasti harmonizácie legislatívy a posilňovaní administratívnych kapacít vo vzťahu k dôslednej implementácii novej legislatívy. Vzhľadom na pokrok dosiahnutý v prístupových rokovaniach SR bolo zasadanie Asociačného výboru pravdepodobne posledným v súčasnej štruktúre a rozsahu. Zároveň bolo vhodnou príležitosťou pre prezentáciu stanovísk obidvoch strán pred prípravou Pravidelnej správy EK o SR, ktorá bude mať kľúčový význam. Práve na jej základe bude EK pripravovať odporúčanie členským krajinám EÚ, s ktorými KK bude možné uzatvoriť rokovania do konca roka 2002.

EÚ upozornila na tie oblasti, v ktorých vidí potrebu zvýšiť úsilie pre splnenie stanovených úloh. Z rokovania vyplynuli pre SR odporúčania na uskutočnenie ďalších opatrení, najmä v oblasti slobodného pohybu tovaru (nekompatibilita prijatého zákona o obchodných reťazcoch), v sociálnej oblasti (potreba schválenia antidiskriminačného zákona) a v oblasti plnenia politických kritérií (prijatie zákona o konflikte záujmov). V súvislosti s nedávno schváleným zákonom o obchodných reťazcoch EÚ upozornila, že zákon je v rozpore s ustanoveniami Európskej dohody a požiadala slovenskú stranu o urýchlenú nápravu situácie. 

	EÚ zvlášť ocenila prijatie zákona o štátnej službe a vytvorenie Úradu pre štátnu službu. Implementovaním týchto opatrení sa tak úspešne zrealizovala reforma štátnej služby. 

	Pre zasadnutím Asociačného výboru si obidve strany vzájomne vymenili písomné materiály k niektorým bodom programu, ktoré poslúžia k podrobnej informovanosti vo vybraných otázkach.